
[bookmark: TextBodyBegin]Европейският парламент,
–	като взе предвид предишните си резолюции относно Тунис,
–	като взе предвид споразумението за асоцииране между ЕС и Тунис,
–	като взе предвид меморандума за разбирателство между ЕС и Тунис от 1995 г.,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че адвокатът и журналист Соня Дахмани беше арестувана през май 2024 г. в офиса на тунизийската адвокатска колегия след нейната поява по телевизионния канал Carthage+; като има предвид, че след задържането си тя е изправена пред пет отделни съдебни производства и е получила три присъди; като има предвид, че са планирани допълнителни съдебни процеси и че общата ѝ присъда би могла да достигне 24 години;
Б.	като има предвид, че Соня Дахмани е подложена на нечовешки и унизителни условия на задържане, без достъп до медицински грижи;
В.	като има предвид, че сестра ѝ Рамла Дахмани беше осъдена задочно през юли 2025 г. по обвинения в разпространяване на неверни новини;
1.	осъжда произволното задържане, съдебния тормоз и осъждането на адвоката и медиен коментатор Соня Дахмани;
2.	изисква незабавното и безусловно освобождаване на Соня Дахмани и на всички лица, задържани заради упражняването на правото си на свобода на изразяване на мнение, включително политически затворници и защитници на правата на човека; настоятелно призовава тунизийските органи да оттеглят всички обвинения срещу Соня Дахмани и нейната сестра и да се въздържат от тормоз над тяхното семейство;
[bookmark: _Hlk214916283]3.	осъжда условията, при които е задържана Соня Дахмани, включително неадекватните медицински грижи, ограничената комуникация с нейното семейство и правния ѝ съветник и забавените изслушвания, наред с множеството дела, насочени към удължаване на задържането ѝ;
4.	настоява тунизийските органи да защитават свободата на събранията и на изразяване на мнение, да гарантират независимостта на съдебната власт, да предотвратяват намесата на изпълнителната власт в съдебните функции и да отстояват правата и свободите, гарантирани от Конституцията на Тунис; осъжда ескалиращите произволни задържания, политически мотивираните преследвания и ограниченията на свободите;
5.	призовава за пълна отмяна на Наредба-закон № 54, която доведе до наказателно преследване за изразяване на мнение, както и на всяко неправомерно законодателство, използвано за ограничаване на свободите;
6.	призовава институциите на ЕС да изразят дълбока загриженост във връзка с влошаването на положението с правата на човека в Тунис и да предприемат координирани дипломатически действия, насочени към улесняване на освобождаването на политически затворници;
7.	призовава тунизийските органи да спазват задълженията си съгласно международното право в областта на правата на човека и Споразумението за асоцииране между ЕС и Тунис; отбелязва неотдавнашното отлагане на Съвета за асоцииране ЕС-Тунис и призовава Комисията да постави положението с правата на човека в центъра на всякакъв политически диалог, финансова помощ, сътрудничество в областта на сигурността и споразумения с Тунис;
8.	изразява непоколебима солидарност с гражданското общество, защитниците на правата на човека, независимите медии и журналисти и адвокатските сдружения в Тунис; призовава Комисията да отговори на решението на правителството на Тунис да блокира банковите сметки на организациите на гражданското общество; подчертава решаващата роля, която практикуващите юристи играят за защитата на принципите на правовата държава и почтеността на съдебната система;
9.	насърчава Тунис да се заеме с многобройните предизвикателства в целия регион, като поеме роля в отстояването на правата на човека и демокрацията;
10.	възлага на своя председател да предаде настоящата резолюция на Съвета, на Комисията, на върховния представител на Съюза по въпросите на външните работи и политиката на сигурност и заместник-председател на Комисията, на правителствата и парламентите на държавите членки, както и на тунизийските органи.

